Štúdio CD Projekt Red stojace za sci-fi RPG v otvorenom svete Cyberpunk 2077 si pripísalo ďalší úspech. Podľa analytickej spoločnosti SuperData mala digitálna verzia hry najväčší štart všetkých čias, uviedol web Gamespot.
SuperData odhaduje, že po spustení predaja sa digitálna verzia od poľských susedov dostala k 10,2 miliónu záujemcov. Drvivú väčšinu, a to 80 % z digitálnych predajov, tvoria hráči na počítačoch.
Celkové číslo síce nezohľadňuje vrátené digitálne kópie, avšak spoločnosť tvrdí, že aj po ich započítaní by bolo štúdio CD Projekt Red stále vlastníkom rekordu za najviac predaných kusov hneď po vydaní.
Pozri si naše putovanie svetom Cyberpunku 2077:
Samotní tvorcovia sú aktuálne pod veľkým tlakom či už zo strany konzolových fanúšikov, alebo aj prešetrujúcich poľských úradov. Tie zaujíma, ako sa vyvíja stav hry.
Prvý veľký balík opráv vo verzii 1.1 prišiel len pred pár dňami. Patch plátal diery nielen na konzolách, ale aj na počítačoch.